AARHUS/HARLEV: - Jeg tænker bare, at det her går galt på et tidspunkt.

Brian Rimdal og hans passager fik sig en uhyggelig oplevelse søndag på E45 mellem Skanderborg og Harlev. En fuld mands hasarderede kørsel skabte panik og rædsel, og passageren i Brians bil filmede det hele på sin mobil. En video, som han har sendt til Stiften.

- Pludselig lægger vi mærke til den sorte bil, der er lige ved at køre ind i autoværnet. Jeg siger, "ham der er sgu da ikke helt frisk", og da han fortsætter sin slingrekurs, vælger vi at ringe til politiet samtidig med, at min medpassager begynder at filme, fortæller Brian Rimdal. Det er hans stemme, man kan høre i videoen.